钦定古今图书集成/明伦汇编/闺媛典/第045卷 > 张彪妻杨氏
## 钦定古今图书集成/明伦汇编/闺媛典/第045卷 > 张彪妻杨氏

按《南史张彪传》：“张彪，少亡命，在若耶山为盗，后为中
兵参军。及侯景将宋子仙攻下东扬州，义举征子仙，
不捷，走剡，奉表元帝。王僧辩引为爪牙。贞阳侯践位，
为东扬州刺史。会僧辩见害，陈文帝入会稽，彪败走，
还入若耶山中。陈文帝遣章昭达领兵购之，并图其
妻。彪知不免，谓妻杨呼为乡里曰：‘我不忍令乡里落
他处，今当先杀乡里，然后就死’。”杨引领受刀，曾不辞
惮。彪不忍下刀，便相随下岭，谓劫曰：“卿须我头，我身
不可去也。”呼妻与诀曰：“生死从此而别。”劫遂杀彪并
弟，致二首于昭达。昭达进军迎彪，妻便拜称陈文帝教迎为家主。杨便改啼为笑，欣然意悦，请昭达殡彪
丧。坟冢既毕，杨还经彪宅，谓昭达曰：“妇人本在容貌，
辛苦日久，请暂过宅庄饰。”昭达许之。杨入室，便以刀
割发毁面，哀哭恸绝，誓不更行。陈文帝闻之，叹息不
已，遂许为尼。后陈文帝军人求取之，杨投井决命。时
寒，比出之，垂死，积火温燎乃苏，复起，投于火。